Twee werkers sterf in botsing | Netwerk24
Twee werkers sterf in botsing
Deur Breyten Cupido 22 Junie 2020 12:42
Die vragmotor het vanuit De Doorns se rigting gekom en met die trok wat die plaaswerkers vervoer het, gebots.Foto:
Twee mense is dood toe twee vragmotors Woensdag (17 Junie) omstreeks 18:20 reg van voor teen mekaar gebots het. Die ongeluk het by die kruising tussen die N1 en Rouxweg plaasgevind.
"Dit was 'n kop-aan-kop botsing waar twee trokke betrokke was en daar is twee sterftes op die toneel aangemeld," sê woordvoerder van die Worcester-polisie, Kapt. Tobela Dyasi.
Volgens die Worcester-polisie het die een vragmotor plaaswerkers vanuit Wolseley na Robertson vervoer. Dié vragmotor wou regs draai by die kruising en het toe met die ander trok, wat vanaf De Doorns se rigting gekom het, gebots.
Volgens die polisie is 'n verdere 22 mense na die hospitaal vir behandeling geneem.
"Dit was 'n verskriklike ongeluk. Volgens die mense wat voor in die trok was kon die trok wat van De Doorns se rigting af gekom het nie betyds rem nie. Toe die trok met die werkers oorgaan, het dié trok net aanhou kom," vertel Barnal Lekay.
Lekay het aan Standard genoem dat hy seisoenale plaaswerkers verskaf aan boere vir Grassroots in die omgewing en dat die werkers wat betrokke was, werkers was wat hy verskaf het vir die seisoen.
Die vragmotor het die plaaswerkers vervoer.Foto:
"Ek het die drywer geken, maar die ander werker was van Zimbabwe en ek het hom glad nie geken nie."
Standard het verder verneem dat die werkers groot geskrik het met die slag tussen die twee vragmotors.. Lekay het genoem dat hy een van die werkers gekontak het wat in die trok was om te hoor hoe ver hulle is en in daardie oomblik het die ongeluk glo gebeur.
"Dit was 'n grusame toneel en daar was talle nooddienste wat hand bygesit het om seker te maak dat die betrokke mense die nodig mediese sorg ontvang," vertel Yasar Ismail van Worcester Breakdown and Recovery Service.
Ismail het verder genoem dat daar redelik baie mense in die trok met die plaaswerkers was en talle mense is verder hospitaal toegeneem vir verdere behandeling.
Die verkeersdienste het die N1 in albei rigtings gesluit om die toneel op te ruim en die pad is later weer vir verkeer opgestel.
Worcester-polisie het bevestig dat daar 'n saak van strafbare manslag vir verdere ondersoek geopen is.